Is dit die Bulls se jaar?Rosco Speckman het al met sy vaart beïndruk. Foto: GB Jordaan. Durf jy dit al fluister? Of moet jy nog een of selfs vier wedstryde wag vóór jy dit eens mag dink? Maar as jy na die afgelope wedstryd teen die Lions gekyk het, lyk dit asof die Bulls uit die as gaan verrys om weer hul regmatige plek onder die top-Superspanne in te neem. Ja, mag jy sê, die Pretorianers het skaars twee weke gelede, sleg teen die Jaguares gegly, maar Handré Pollard en Kie. se vertonings is soos ’n Elvis Blue-liedjie: Dit gee mens al amper rede om weer te glo. Die Lions se aanvallende spel is verlede week uitstekend geneutraliseer terwyl die Pretorianers veel sterker gelyk het. Hul verdediging sal weer op hul beste moet wees, veral as jy in ag neem dat die Sharks blitse soos Sbu Nkosi, Lukhanyo Am en Makazole Mapimpi in hul geledere het. Die Durbaniete sal ook weer ’n punt wil bewys ná hul wentrein verlede week deur die Stormers ontspoor is. Curwin Bosch is op die plaasvervangersbank, met Rhyno Smith wat op heelagter begin. In Coenie Oosthuizen, Akker van der Merwe en Beast Mtawarira het hulle ook een van die meer opwindende voorrye in die kompetisie. Bulls: Warrick Gelant (heelagter), Cornal Hendricks (regtervleuel), Jesse Kriel (buitesenter), Dylan Sage (binnesenter), Rosko Specman (linkervleuel), Handré Pollard (losskakel en kaptein), Ivan van Zyl (skrumskakel), Duane Vermeulen (agtsteman), Tim Agaba (flank), Jannes Kirsten (flank), Jason Jenkins (slot), Hanro Liebenberg (slot), Trevor Nyakane (stut), Schalk Brits (haker), Lizo Gqoboka (stut). Plaasvervangers: Corniel Els, Simphiwe Matanzima, Dayan van der Westhuizen, Tembelani Bholi, Paul Schoeman, Embrose Papier, Manie Libbok, Divan Rossouw. Sharks: Rhyno Smith (heelagter), Sbu Nkosi (regtervleuel), Lukhanyo Am (buitesenter), Jeremy Ward (binnesenter), Makazole Mapimpi (linkervleuel), Robert du Preez (losskakel), Louis Schreuder (kaptein en skrumskakel), Daniel du Preez (agtsteman), Jacques Vermeulen (flank), Wian Vosloo (flank), Hyron Andrews (slot), Gideon Koegelenberg (slot), Coenie Oosthuizen (slot), Akker van der Merwe (haker), Tendai Mtawarira (stut). Plaasvervangers: Fezokhule Mbatha, Juan Schoeman, Thomas du Toit, Ruben van Heerden, Phepsi Buthelezi, Grant Williams, Andre Esterhuizen, Curwin Bosch.